ועדת העבודה, הרווחה והבריאות, כנסת 18, פרוטוקול מספר 779, 2012-09-27 11:45

חיים כץ: בוקר טוב.

חיים כץ: יום חמישי בשבוע, י"א בתשרי, 27 לספטמבר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא: תקנות ארגון הפיקוח על העבודה (תוכנית לניהול הבטיחות), התשע"ב – 2012.

חיים כץ: בבקשה, גברתי.

חיים כץ: אני מבין שהגעתם להסכמות, דיברתם.

– רכלבסקי: כן, אנחנו ישבנו עם נציגי המשרדים.

חיים כץ: אנחנו נקריא את התקנות.

חיים כץ: ואם יש למישהו הערה על מה שמקריאים, שיגיד.

– רכלבסקי: "תקנות ארגון הפיקוח על העבודה (תכנית לניהול הבטיחות), התשע"ב-2012 בתוקף סמכותי לפי סעיפים 8ד ו-43 לחוק ארגון הפיקוח על העבודה, התשי"ד- 1954 (להלן – החוק), לאחר התייעצות עם שר הבריאות, מועצת המוסד לבטיחות ולגיהות, ארגון העובדים המייצג את המספר הגדול ביותר של עובדים במדינה וארגון המעבידים היציג הנוגע בדבר, ובאישור ועדת העבודה הרווחה והבריאות של הכנסת, אני מתקין תקנות אלה": "פרק א: פרשנות הגדרות 1.

– רכלבסקי: בתקנות אלה: "בטיחות ובריאות תעסוקתית" - בטיחות בתעסוקה, בריאות וגיהות תעסוקתית; "בנייה" ו-"בנייה הנדסית" - כמשמעותן בפקודת הבטיחות בעבודה [נוסח חדש], התש"ל-1970 (להלן – פקודת הבטיחות בעבודה) ובצו הבטיחות בעבודה (עבודות בנייה הנדסית), התשכ"ב-1961 ; "בקרת סיכונים" (Risk Control)- בחירה והפעלה של אמצעים לביטול סיכונים או להפחתתם; "גורם סיכון" (Hazard) - מקור, מצב או פעולה שעשויים להזיק ולהביא לפגיעה גופנית או בריאות לקויה או שילוב של אלה".

חיים כץ: אם למישהו יש הערות – אני לא חוזר אחר כך.

חיים כץ: יש לך הערה?

ד"ר אלעזר איל-ביקלס: כן.

חיים כץ: על מה?

חיים כץ: על איזה סעיף?

ד"ר אלעזר איל-ביקלס: על הנושא של ההגדרות של סיכון, הערכת סיכונים, וכולי.

ד"ר אלעזר איל-ביקלס: יש לנו - - -

חיים כץ: מי אדוני?

חיים כץ: לפרוטוקול.

חיים כץ: שם, תפקיד.

ד"ר אלעזר איל-ביקלס: דוקטור אלעזר איל-ביקלס, יושב-ראש חטיבת הבטיחות האיגוד לשכות המסחר.

ד"ר אלעזר איל-ביקלס: כשלעצמי, אני יועץ בטיחות כמעט 40 שנה.

חיים כץ: שאלו אתכם אם יש לכם עמדה לפני זה?

ד"ר אלעזר איל-ביקלס: כן.

ד"ר אלעזר איל-ביקלס: אנחנו כתבנו שני מכתבים – אחד אני הוצאתי – שהתייחס בדיוק לנושא הזה, עוד ב-7.10.2011.

ד"ר אלעזר איל-ביקלס: עורך הדין כרמלי אחרי, באותו עניין במכתב נוסף.

ד"ר אלעזר איל-ביקלס: ההגדרות - - -

חיים כץ: אתה קראת את כל התקנות האלה?

ד"ר אלעזר איל-ביקלס: אדוני, כן.

חיים כץ: יש לך הרבה הערות לתקנות האלה?

ד"ר אלעזר איל-ביקלס: שלוש הערות עיקריות.

– רכלבסקי: אני לא קיבלתי שום - - -

חיים כץ: בסדר, אין לי טענות, אבל - - -

– רכלבסקי: שאלתי אם יש.

יורם אלעזרי: איגוד לשכות המסחר העביר את ההערות שלו.

יורם אלעזרי: יש לו הסכמה לגבי התקנות האלה.

יורם אלעזרי: ההגדרות האלה הן הגדרות תורתיות.

יורם אלעזרי: הוא מתווכח על דברים תורתיים.

יורם אלעזרי: יש פה את המוסד לבטיחות ולגיהות שאחראי גם על הגדרות תורתיות.

יורם אלעזרי: אלה הגדרות תורתיות.

ד"ר אלעזר איל-ביקלס: אולי מילה אחת, אדוני.

ד"ר אלעזר איל-ביקלס: ישנו תקן בינלאומי – ISO Guide 73 Risk management, שנותן את ההגדרות הבינלאומיות המקבילות להגדרות הללו.

ד"ר אלעזר איל-ביקלס: מכון התקנים יושב בזמן הזה ומתרגם את התקן הבינלאומי ISO לשפה העברית.

ד"ר אלעזר איל-ביקלס: חלק גדול מההגדרות הללו מתאימות להגדרות שבתקנות אחרות במדינת ישראל.

ד"ר אלעזר איל-ביקלס: והנה פתאום יש לנו הגדרות שונות.

ד"ר אלעזר איל-ביקלס: איך נחיה עם זה?

– רכלבסקי: לא, אבל אין הגדרות זהות מהבחינה הזאת.

– רכלבסקי: אנחנו לא - - -

ד"ר אלעזר איל-ביקלס: אני הבאתי הנה את תקן ISO שעומד להיות מתורגם – או עדיין, מתרגמים אותו במכון התקנים.

– רכלבסקי: בוא נשמע את העמדה של יורם אלעזרי.

חיים כץ: אני לא נכנס.

חיים כץ: אני רוצה שאתם תשבו ביניכם ותגיעו להסכמות.

חיים כץ: אני לא הולך לעשות פה דיון מה שאני לא עושה בוועדה, שאין דיונים מקדימים, ואתם מגיעים להסכמות ביניכם.

קריאה: יש דיונים מקדימים.

חיים כץ: אין.

חיים כץ: תקשיב, אני שמעתי אותו.

חיים כץ: ואתם תתאמו ביניכם מועד ותשתדלו בחול המועד סוכות – לשבת בחול המועד סוכות, שנעשה את זה עוד לפני המושב.

חיים כץ: כי אם לא נעשה אנחנו יכולים למצוא את עצמנו שאנחנו אחרי כנסת ואין מי שיאשר את זה.

חיים כץ: אז אתם תשבו ביניכם, תתאמו בחול המועד סוכות.

חיים כץ: אתה שומע אותי, לשכות המסחר?

ד"ר אלעזר איל-ביקלס: כן.

חיים כץ: בחול המועד סוכות אתם תתאמו ביניכם, ואז אנחנו נדון בעניין ונסיים את העניין הזה.

חיים כץ: תודה רבה.

חיים כץ: הישיבה נעולה.